Den ny færge kan tidligst sættes i drift næste år. Arbejdet med færgelejet på Aalborg-siden er nemlig udsat igen, fortæller P4 Nordjylland. Færgelejet blev ødelagt efter en påsejling på færgens jomfrutur 9. september i fjor, og Aalborg Kommune havde håbet at beton-fenderne kunne være repareret senest til sommer. Det oplyser P4 Nordjylland. Men uenighed mellem entreprenøren og ingeniøren betyder, at skaderne først vurderes sidst i maj. - Og vi ved at arbejdet vil tage omkring syv måneder i godt vejr, så færgelejet kan tidligst stå klar til brug om et år, siger stadsingeniør Kurt Markworth til radioen. Det har således lange udsigter for den ny færge, der blev købt forrige år for at lette ventetiden for de fastboende og flere tusinde gæster, der besøger øen hvert år.

Referat:
De omfattende skader på Egholm-færgens færgeleje vurderes først sidst i maj, og dermed bliver indsættelsen af den nye færge yderligere forsinket.